Boku no Natsuyasumi

Boku no Natsuyasumi (, ) on Millennium Kitchenin ja Atelier Doublen kehittämä ja Sony Computer Entertainmentin julkaisema seikkailupeli, jonka on suunnitellut, tuottanut ja käsikirjoittanut Kaz Ayabe. Se julkaistiin alun perin PlayStationille 22. kesäkuuta 2000 ja myöhemmin siirrettynä PlayStation Portablelle 27. kesäkuuta 2006. Peliä ei ole julkaistu Japanin ulkopuolella.
Elokuuhun 1975 sijoittuvassa pelissä seurataan Boku-nimisen kaupunkilaispojan kesälomaa, kun hänet lähetetään kuukaudeksi sukulaistensa luokse Japanin maaseudulle. Peli sijoittuu avoimeen peliympäristöön, jossa pelaaja päättää, kuinka Boku viettää lomansa 31 päivää ilman varsinaisia tehtäviä tai tavoitteita.
Juoni.
"Boku no Natsuyasumi" sijoittuu elokuuhun 1975. Sen päähenkilö ja pelaajan ohjaama hahmo on Boku, yhdeksänvuotias kaupunkilaispoika, joka lähetetään kuukaudeksi sukulaistensa luokse Japanin maaseudulle, kun hänen vanhempansa valmistautuvat perheen toisen lapsen syntymään. Peli esitetään aikuisen Bokun muisteluina, ja hän toimii ajoittain kertojana.
Boku viettää kuukauden isän puoleisen tätinsä Kaoru Soranon luona. Hänen lisäkseen perheeseen kuuluu isä Yusaku, joka on keraamikko, sekä kaksi tytärtä: 15-vuotias Moe ja kahdeksanvuotias Shirabe. Boku asuu kuukauden ajan huoneessa, jossa pelaajalle alkuun tuntemattomasta syystä on jo valmiiksi pojan huoneelle tyypillisiä esineitä, ja pitää kuvapäiväkirjaa, johon kirjaa puuhiensa ja seikkailujensa yksityiskohtia. Nämä riippuvat pelaajan valinnoista. Eräänä päivänä perheen luona käy pappi, joka johtaa rukoushetken perheen alttarin äärellä. Boku on tästä aluksi hämmentynyt, mutta hänelle selviää myöhemmin, että Kaorulla ja Yusakulla oli aiemmin myös poika, joka kuoli, ja Boku asuu tämän vanhassa huoneessa.
Bokun loman toiseksi viimeisenä päivänä Shirabe katoaa. Boku löytää hänet suurelta auringonkukkapellolta. Shirabe, joka siihen asti on ollut Bokua kohtaan ärtyisä ja etäinen, avautuu hänelle ja sanoo toivovansa, ettei hän lähtisi. Elokuun viimeisenä päivänä Bokun isä palaa hakemaan hänet kotiin. Kun Boku lähtiessään katselee Soranojen vilkuttavan hänelle hyvästiksi, kertojana toimiva aikuinen Boku sanoo sen olleen unohtumaton kesä. Pelin päättää 25 vuotta myöhemmin tapahtuva epilogi, joka kuvaa Bokun elämää aikuisena. Pelaajan kesäloman aikana tekemistä valinnoista riippuen tähän on useita vaihtoehtoja.
Pelaaminen.
"Boku no Natsuyasumi" on epälineaarinen simulaatio- ja seikkailupeli, jota pelissä itsessään kuvaillaan ”nostalgiseksi seikkailuksi”. Pelaajan päätökset määrittävät, miten Boku viettää 31 lomapäiväänsä Soranojen luona. Pakollisia päivittäisiä toimia ovat aamun radiojumppa, aamiainen, illallinen ja nukkumaanmeno. Niiden ulkopuolella peli ei pakota pelaajaa seuraamaan mitään tiettyjä tavoitteita tai järjestystä, jossa pelin tulisi edetä, vaan pelaaja päättää itse, miten haluaa viettää aikansa. Pelaaja voi esimerkiksi tutkia ympäristöä, kerätä hyönteisiä, kalastaa, kastella puutarhan kukkia tai jutella Soranojen ja muiden kohtaamiensa ihmisten kanssa. Pelaaja voi myös päättää olla tekemättä mitään. Pelin maailma koostuu paikallaan pysyvistä ruuduista, joiden halki pelaaja kulkee. Aina pelaajan siirtyessä ruudulta toiselle pelin sisäinen kello liikkuu hieman eteenpäin. Osa pelin alueista ja ajanvietteistä avautuu vain, jos pelaaja tekee tiettyjä toimia tiettyinä aikoina. Jokaisen päivän päätteeksi Boku kirjaa päivän tapahtumia kuvapäiväkirjaansa.
Vastaanotto.
"Boku no Natsuyasumi" oli helmikuuhun 2001 mennessä myynyt 130 000 kappaletta, mikä teki siitä myyntimenestyksen. Pelin hahmot piirtänyt Mineko Ueda kuvaili pelin olleen Japanissa ilmiö, joka sai laajasti mediahuomiota etenkin televisiossa. Vaikka se oli aikuisille suunnattu, myös lapset pelasivat sitä. Uedan mukaan pelin myötä monet lapset keskustelivat vanhempiensa kanssa näiden lapsuudesta ja innostuivat keräilemään hyönteisiä. Hakukoneyhtiö Goon vuonna 2015 Japanissa järjestämässä kyselyssä parhaista alkuperäisen PlayStationin peleistä "Boku no Natsuyasumi" sijoittui kolmanneksi. Siitä tuli kultti-ilmiö myös länsimaissa, vaikka sitä ei julkaistu lainkaan Japanin ulkopuolella.
Pelille julkaistiin kolme jatko-osaa: "Boku no Natsuyasumi 2" vuonna 2002, "Boku no Natsuyasumi 3" vuonna 2007 ja "Boku no Natsuyasumi 4" vuonna 2009. Ne eivät suoraan jatka alkuperäisen "Boku no Natsuyasumin" tarinaa, vaan jokaisessa päähenkilönä on eri yhdeksänvuotias Boku, joka menee viettämään kesälomaa maaseudulle sukulaistensa luo eri puolilla Japania.